作者:韋應物
標題:答崔都水
內容:亭亭心中人，迢迢居秦關。常緘素劄去，適枉華章還。憶在灃郊時，攜手望秋山。久嫌官府勞，初喜罷秩閑。終年不事業，寢食長慵頑。不知為時來，名籍掛郎間。攝衣辭田裡，華簪耀頹顏。卜居又依仁，日夕正追攀。牧人本無術，命至苟複遷。離念積歲序，歸途眇山川。郡齋有佳月，園林含清泉。同心不在宴，樽酒徒盈前。覽君陳跡遊，詞意俱淒妍。忽忽已終日，將酬不能宣。氓稅況重疊，公門極熬煎。責逋甘首免，歲晏當歸田。勿厭守窮轍，慎為名所牽。